text: কুষ্টিয়ায় নারীর মাথাবিহীন লাশ উদ্ধার
  কুষ্টিয়া প্রতিনিধি ৭:৩৫ অপরাহ্ণ, জুলাই ১২, ২০১৯
  কুষ্টিয়ার ভেড়ামারা উপজেলার পদ্মা তীরবর্তী আটষট্টিপাড়া এলাকার আখক্ষেত থেকে নাসিমা খাতুন (৪০) নামে এক নারীর মাথাবিহীন মরদেহ উদ্ধার করেছে ভেড়ামারা থানা পুলিশ।
  শুক্রবার সকালে পদ্মা তীরবর্তী আখক্ষেত থেকে মাথাবিহীন মরদেহটি উদ্ধার করা হয়।
  ভেড়ামারা থানার (ওসি) মোল্লা খবির আহম্মেদ এ ঘটনার সত্যতা নিশ্চিত করে জানান, লাশ উদ্ধারের পর ওই নারীর পরিবারের লোকজন পরিচয় নিশ্চিত করেছে। নিহত নারী দৌলতপুর উপজেলার সোনাইকুন্ডি গ্রামের মবিদুল ড্রাইভারের স্ত্রী। গত ৭ দিন ধরে সে নিখোঁজ ছিলো।
  তবে কি কারণে কারা তাকে হত্যা করেছে এ ব্যাপারে পুলিশ তদন্ত শুরু করেছে বলেও জানান তিনি।
  নাসিমা খাতুনের পরিবারের লোকজন জানান, নিখোঁজের ঘটনায় দৌলতপুর থানায় একটি সাধারণ ডায়েরি করা হয়েছিলো।
  স্থানীয় প্যানেল চেয়ারম্যান আশরাফুল ইসলাম কচি জানান, সকালে পদ্মা নদীর পূর্বপাশের মাঠের মধ্যে বোরকা পরা অবস্থায় এক নারীর মাথাবিহীন মরদেহ পড়ে থাকতে দেখে স্থানীয়রা। পরে ভেড়ামারা থানা পুলিশকে খবর দিলে তারা এসে লাশ উদ্ধার করে।